**TÉZY OPATRENIA ŠTATISTICKÉHO ÚRADU SLOVENSKEJ REPUBLKIKY**

**podľa § 18 ods. 3 návrhu zákona o sčítaní obyvateľov, domov a bytov v roku 2021 a ktorým sa mení zákon č. 595/2003 Z. z. o dani z príjmov v znení neskorších predpisov a ktorým sa dopĺňajú niektoré zákony**

Názov a úvodná veta opatrenia:

OPATRENIE

Štatistického úradu Slovenskej republiky

z ... 2019,

ktorým sa určujú podmienky prevádzky kontaktného miesta

Štatistický úrad Slovenskej republiky podľa § 18 ods. 3 zákona č. .../2019 Z. z. o sčítaní obyvateľov, domov a bytov v roku 2021 a ktorým sa mení zákon č. 595/2003 Z. z. o dani z príjmov v znení neskorších predpisov a ktorým sa dopĺňajú niektoré zákony (ďalej len „zákon“) ustanovuje:

Predmet a obsah:

Predmetom opatrenia sú podmienky prevádzky kontaktného miesta. Prevádzka kontaktného miesta (obecný úrad, integrované obslužné miesto na obci alebo integrované obslužné miesto na pošte)  bude musieť spĺňať priestorové, organizačné, technické a bezpečnostné požiadavky vrátane technickej spôsobilosti vedenia evidencie a prevádzkových záznamov a bezpečnosti informačných systémov verejnej správy.

Opatrenie ustanoví napríklad tieto podmienky prevádzky:

1. Priestorové požiadavky vyžadujú stôl, stoličku, počítač s myšou a miesto na sedenie pre obyvateľa.
2. Priestor s počítačom bude označený bannerom s logom sčítania. Rovnako plagátom a názvom „Kontaktné miesto pre SODB 2021“ bude označená príslušná budova a príslušná miestnosť.
3. Z organizačného hľadiska bude vymedzený odporúčaný čas prevádzky kontaktného miesta, v dobe sčítania sa uprednostní na integrovaných obslužných miestach služba pre sčítanie. Čas prevádzky môže prevádzkovateľ určiť iný ako sú jeho otváracie hodiny alebo úradné hodiny.
4. K technickým požiadavkám bude patriť vymedzenie osobitného počítača pre účel sčítania s prístupom k aplikácii pre e-zber údajov o  obyvateľoch.
5. Bezpečnostné požiadavky sa týkajú napríklad dodržania diskrétneho priestoru pre asistenta sčítania aj pre obyvateľa, informačnej bezpečnosti (vypnutie počítača pred odchodom,  prístup cez heslo a identifikáciu konkrétneho asistenta), požiadavky na bezpečnosť z hľadiska ochrany a bezpečnosť pri práci a z hľadiska požiarnej ochrany.
6. Prevádzkovateľ kontaktného miesta má zabezpečiť čo najlepšiu prístupnosť kontaktného miesta pre zdravotne postihnutých občanov.

Navrhovaná účinnosť opatrenia je 1. február 2020.

Opatrenie úradu sa vyhlási uverejnením jeho úplného znenia v Zbierke zákonov Slovenskej republiky. Návrh opatrenia bude predložený na samostatné medzirezortné pripomienkové konanie.